VENDIM
Nr. 29, datë 8.5.2024

PËR DISA NDRYSHIME NË RREGULLOREN “PËR KRAHASUESHMËRINË E TARIFAVE TË LIDHURA ME LLOGARITË E PAGESAVE DHE PËR SHËRBIMIN E TRANSFERIMIT TË LLOGARIVE TË PAGESAVE”

Në bazë dhe për zbatim të nenit 12, shkronja “a”, dhe të nenit 43, shkronja “c”, të ligjit nr. 8269, datë 23.12.1997, “Për Bankën e Shqipërisë”, i ndryshuar; të nenit 53, pika 4, nenit 55, pika 1, shkronja “e”, të neneve 124 dhe 126 të ligjit nr. 9662, datë 18.12.2006, “Për bankat në Republikën e Shqipërisë”, i ndryshuar; të ligjit nr. 55/2020, datë 30.4.2020, “Për shërbimet e pagesave”; dhe të nenit 8, pika 3, nenit 14 dhe nenit 22 të ligjit nr. 100/2023, datë 14.12.2023, “Për llogarinë e pagesave me shërbime bazike”; Këshilli Mbikëqyrës i Bankës së Shqipërisë, me propozimin e Departamentit të Mbikëqyrjes,

VENDOSI:

1. Në rregulloren “Për krahasueshmërinë e tarifave të lidhura me llogaritë e pagesave dhe për shërbimin e transferimit të llogarive të pagesave”, miratuar me vendimin e Këshillit Mbikëqyrës nr. 59, datë 21.12.2022, të bëhen ndryshimet e mëposhtme:
a) Neni 1 ndryshon sipas përmbajtjes së mëposhtme: 
“Objekti i kësaj rregulloreje është:
a) përcaktimi i kërkesave për krahasueshmërinë dhe transparencën e tarifave që u ngarkohen konsumatorëve në llogaritë e tyre të pagesave dhe i kërkesave për transferimin e llogarive të pagesave ndërmjet ofruesve të shërbimeve të pagesave; 
b) përcaktimi i kërkesave për krahasueshmërinë dhe transparencën e tarifave që u ngarkohen konsumatorëve në llogaritë e tyre të pagesave me shërbime bazike dhe i kërkesave për transferimin e llogarive të pagesave me shërbime bazike ndërmjet ofruesve të shërbimeve të pagesave; si dhe 
c) përcaktimi i metodologjisë së përllogaritjes së tarifës së arsyeshme për shërbimet e ofruara në llogarinë e pagesave me shërbime bazike.”; 
b) Në nenin 2, pas togfjalëshit “ligjit nr. 55/2020 “Për shërbimet e pagesave””, shtohet togfjalëshi “, si dhe bankat dhe degët e bankave të huaja, sipas ligjit nr. 100/2023 “Për llogarinë e pagesave me shërbime bazike””;
c) Neni 3, ndryshon sipas përmbajtjes së mëposhtme: 
“Kjo rregullore nxirret në bazë dhe për zbatim të nenit 12, shkronja “a” dhe nenit 43, shkronja “c”, të ligjit nr. 8269, datë 23.12.1997, “Për Bankën e Shqipërisë”, i ndryshuar; të nenit 53, pika 4, nenit 55, pika 1, shkronja “e”, të neneve 124 dhe 126 të ligjit nr. 9662, datë 18.12.2006, “Për bankat në Republikën e Shqipërisë”, i ndryshuar (më poshtë ligji “Për bankat”); të ligjit nr. 55/2020, datë 30.4.2020, “Për shërbimet e pagesave” (më poshtë ligji “Për shërbimet e pagesave”) dhe të nenit 8, pika 3, nenit 14 dhe nenit 22 të ligjit nr. 100/2023, datë 14.12.2023, “Për llogarinë e pagesave me shërbime bazike” (më poshtë ligji “Për llogarinë e pagesave me shërbime bazike”).”;
d) Në nenin 4 bëhen këto ndryshime: 
i. Pika 1, ndryshon sipas përmbajtjes së mëposhtme: 
“1. Termat e përdorur në këtë rregullore kanë të njëjtin kuptim me termat e përkufizuar sipas nenit 4 të ligjit “Për bankat”, nenit 5 të ligjit “Për shërbimet e pagesave” dhe nenit 5 të ligjit “Për llogarinë e pagesave me shërbime bazike”.”;  
ii. në pikën 2, pas shkronjës “a”, shtohet shkronja “a/1” me përmbajtjen e mëposhtme:
“a/1) “llogari e pagesave me shërbime bazike” - do të ketë të njëjtin kuptim si në ligjin “Për llogarinë e pagesave me shërbime bazike”;”;
iii. në pikën 2, shkronja “h”, togfjalëshi “në ligjin nr. 9902, datë 17.4.2008, “Për mbrojtjen e konsumatorëve”, i ndryshuar”, zëvendësohet me togfjalëshin “në pikën 18 të nenit 5 të ligjit “Për shërbimet e pagesave”.”; 
e) Pas nenit 16, shtohet “KREU IV” dhe nenet 17 dhe 18 si pjesë përbërëse e kreut IV, me përmbajtjen e mëposhtme: 

“KREU IV
KËRKESA PËR LLOGARINË E PAGESAVE ME SHËRBIME BAZIKE

Neni 17
Krahasueshmëria, transparenca e tarifave dhe transferimi i llogarive të pagesave me shërbime bazike

Kërkesat e kreut I, II dhe III të kësaj rregulloreje për llogarinë e pagesave, zbatohen në të njëjtën mënyrë nga bankat, edhe për llogarinë e pagesave me shërbime bazike, në zbatim të kërkesave të nenit 14 të ligjit “Për llogarinë e pagesave me shërbime bazike”. 

Neni 18
Metodologjia e përllogaritjes së tarifës së arsyeshme për shërbimet e ofruara në llogarinë e pagesave me shërbime bazike

Bankat, në përllogaritjen e tarifës së arsyeshme për shërbimet e ofruara në llogarinë e pagesave me shërbime bazike, siç parashikohet në nenin 8, pika 3 të ligjit “Për llogarinë e pagesave me shërbime bazike”, bazohen në nivelin mesatar të tarifës së aplikuar nga banka, për të njëjtat shërbime të ofruara nëpërmjet një llogarie pagesash dhe në çdo rast tarifa e arsyeshme nuk tejkalon 50% të këtij niveli mesatar.”;
f) Kreu IV “Dispozita të fundit”, rinumërtohet si kreu V;
g) Neni 17 dhe neni 18, rinumërtohen përkatësisht si neni 19 dhe neni 20; 
h) Në nenin 19 të rinumërtuar, bëhen ndryshimet e mëposhtme:
i. titulli i nenit “Ankesat e klientëve”, zëvendësohet me titullin “Ankesat e konsumatorëve”; 
ii. pas togfjalëshit “për zgjidhjen e ankesave të konsumatorëve”, shtohet togfjalëshi “, përfshirë edhe ankesat në lidhje me llogarinë e pagesave me shërbime bazike.”;
i) Në nenin 20 të rinumërtuar, pas togfjalëshit “në ligjin “Për shërbimet e pagesave””, shtohet togfjalëshi “, në ligjin “Për llogarinë e pagesave me shërbime bazike””. 
2. Ngarkohet Departamenti i Mbikëqyrjes për ndjekjen e zbatimit të këtij vendimi.
3. Ngarkohen Kabineti i Guvernatorit dhe Departamenti i Kërkimeve me publikimin e këtij vendimi, përkatësisht në Fletoren Zyrtare të Republikës së Shqipërisë dhe në Buletinin Zyrtar të Bankës së Shqipërisë.
Ky vendim hyn në fuqi 15 ditë pas botimit në Fletoren Zyrtare.

